Vroue jok glo oor rooftog by Pta-poskantoorArgieffoto. Drie vroue wat by ŉ poskantoor in Centurion werk, is in hegtenis geneem nadat hulle glo valslik beweer het dat hulle by hul werkplek aangeval en beroof is. Kapt. Bonginkosi Amos Msimango, polisiewoordvoerder, het gesê die vroue, onderskeidelik 34, 40 en 61 jaar oud, is Dinsdag in hegtenis geneem. “Die vroue is al drie werksaam by die Laudium-poskantoor. Hulle het Maandag ŉ saak van sakeroof by die polisie aangemeld en beweer hulle is deur twee gewapende verdagtes aangeval en van R7 000 beroof,” het Msimango Woensdag gesê. Msimango het gesê ŉ intensiewe intelligensiegedrewe-ondersoek deur lede van die Tshwane-trio-taakspan het vasgestel dat die verdagtes na bewering saamgesweer het om ŉ valse rooftog aan te meld. Die drie vroue is in hegtenis geneem op aanklagte van sakeroof en meineed. Hulle moet binnekort in die Atteridgeville-landdroshof verskyn.